બાયોપિક બનાવવી એ વાઘની સવારી કરવા જેવું અઘરું કામ છે. એક તો જે હસ્તી પર ફિલ્મ બનાવી રહ્યા છે એની આભાને નુકસાન ન પહોંચે એનું ધ્યાન રાખવાનું અને સાથોસાથ એ વ્યક્તિની પતિભા યથાતથ લોકો સુધી પહોંચે એ પણ જોવાનું. એમાંય જો ડિરેક્ટર તરીકે પહેલી ફિલ્મમાં બાયોપિકનું સળગતું લાકડું પકડીએ અને ઉપરથી આપણે અગાઉ સંજય લીલા ભણસાલી જેવા ડિરેક્ટરના અસિસ્ટન્ટ રહી ચૂક્યા હોઈએ ત્યારે તો ખેલ ઓર ખતરનાક બની જાય છે. આ ડિરેક્ટર એટલે વિભુ વીરેન્દર પુરી, જે આ શુક્રવારે આપણા માટે લઈને આવ્યા છે ‘હવાઈઝાદા’. ‘હવાઈઝાદા’ બાયોપિક છે શિવકર બાપુજી તલપડેની, જેમણે ઈસવી સન ૧૮૯૫માં વિશ્વમાં પહેલું વિમાન બનાવીને ઉડાડ્યું હોવાનું કહેવાય છે. એટલે કે અમેરિકાના રાઇટ બ્રધર્સે પહેલું વિમાન ઉડાડ્યાનાં પણ આઠ વર્ષ પહેલાં. આ હકીકતની કેટલીયે કડીઓ ખૂટે છે, પરંતુ વિભુ પુરીએ એમાં ભારતીયોને માફક આવે એવી કલ્પનાના રંગો પૂરીને વાર્તા રજૂ કરી છે. વાંધો અહીંથી શરૂ થાય છે. આ ફિલ્મમાં સંજય લીલા ભણસાલીની એટલીબધી સ્ટ્રૉન્ગ છાપ વર્તાય છે કે જાણે તેમનો સાંવરિયો પ્રેમમાં પડીને સાઇડમાં પ્લેન બનાવવા નીકળ્યો હોય એવું લાગે છે.